Jy het jeug en tyd aan jou kant. Met net 'n BB-room, maskara en gekleurde lipbalsem kan jy soos 'n Hollywood-ster lyk. Maar jou jeugdige gelaat gaan ongelukkig nie vanself behoue bly nie.
In jou 20's begin die uurglas reeds leegloop, fyn plooitjies begin vorm en 'n sonvlek of twee kan verskyn. Daarom moet jy velsorgprodukte begin gebruik wat geformuleer is om jou vel langer gesond en jonk te hou.
'n Vitamien C-serum. Dis geskik vir die meeste veltipes en mans sowel as vroue kan dit gebruik. Net iemand met volwasse aknee moet pasop vir dié serum, dis ongelukkig te ryk vir jou vel.
Onthou ook vitamien C is pH-sensitief. As jy dus jou vel met 'n produk afskilfer wat sure bevat (melksuur of salisielsuur), wag eers totdat dit goed absorbeer voordat jy 'n produk met vitamien C aanwend.
As jy met 'n droë of gedehidreerde vel sukkel, benodig jy beslis vitamien C. 'n Hoë konsentrasie van vitamien C is ideaal om jou vel bevog te hou.
Aangesien vitamien C 'n antioksidant is, het dit 'n beperkte rakleeftyd. Die molekules oksideer sodra dit aan lig, hitte en lug blootgestel word. Indien die serum van kleur verander en geel vertoon, het die produk verslaan en sal dit minder effektief wees. Bêre jou serum op 'n koel, donker, droë plek. Wees ook op die uitkyk vir formules wat nie water bevat nie of spesifiek geformuleer is om die vitamien C langer te laat hou.